Re nna | News24
Mogologolo o rile kgogwana go šwa e e tsaeng, e e ka fa ntle e a iphatela!
Kgogo, Barolong re e tlwaetse ka leina la koko. Kgogwana yona re e bitsa kokwanyana. Pele ga kgogwana e tsalwa, mmayona o thuthusa lee mme morago kgapa ya lee e a thubega kgogwana e tsalwe. Se se raya gore gonne kgapa ya lee e tswaletse kgogwana, ga go se kgogwana e ka se dirang gore e bone botshelo. E tshwanetse fela go leta mmayona go thuba kgapa e bo e le gona e ka tswang go iphatela sa go ja.
Kgogwana e e ka fa ntle e e seng mo teng ga kgapa, yona ga e emele mmaayo go e kgontsha go iphatela. Le fa dijo di se yo, e kgona go itirela matsapa a go bona dijo. Fa mmaoyo a sa e fe dijo ga e kitla e letla gore e bolawe ke tlala e ntse e re e mo letetse. O tla bona e tabotaboga, e fatafata e bona sa go ja.
Le mo go rona batho go ntse fela jalo. Batsadi ba godisa ngwana ba mo fa tse a di tlhokang tsa botshelo. Mo batsadi ba sa kgoneng go mo tlamela gona, o tshwanetse gore fela jaaka kgogwana e iphatela le ena a bone gore a ka ithusa jang.
Go ithusa ga go bolele go utswa kgotsa go senyetsa batho ba bangwe. Fa bothata e le madi, o ka ipulela kgwebopotlana jaaka go tlhatswa dikoloi tsa batho, go rekisa sengwe jaaka maungo jalojalo.
Fa o na le bothata mo dithutong tsa gago tsa sekole, tshwenya barutabana go go thusa. Fa sekole se dule kopa thuso mo go balelapa, baagisani le mongwe le mongwe fela yo o ka go thusang. Kopana le barutwana ba bangwe le thusane. O tla bona gore o tla tlhaloganya botoka tse barutabana ba di rutileng. Le fa o tlhoka dibuka dingwe mathaka a ka go thusa ka tsa bona mo dikopanong tseo tsa go thusana. Se se tlaa go baakanyetsa go dirisana mmogo le batho ba bangwe ka moso fa o godile gonne motho ga a iphetse. Le fa o ka atlega thata jang mo botshelong go dilo dingwe tse o tla tlhokang go thusiwa ka tsona.
Ga go na go thusa sepe gore fa o sa atlega fa dipholo di tswa fa ngwaga o fela,o bo o lela ka batho ba bangwe gonne bokamoso jo bo phatsimang bo tlhokiwa ke wena. Goreng o itlogelela go nna le bokamoso jo bo letobo? Wena o motho ga o tshwane le kgogwana e e tswaletsweng mo teng ga kgapa ya lee, e e e bofileng maoto le matsogo e e kgoreletsa go itirela.
Seane se kgothatsa le bagolo gore jaaka ditiro di tlhaela jaana, mongwe le mongwe a bone gore a dirisa jang maitemogelo a gagwe a botshelo go itirela letseno. O ka pentela batho ba bangwe, wa reka wa rekisa dilwana tse o lemogileng gore batho ba di tlhoka.